Document ID: 32010D0115

DEĊIŻJONI TAL-KUMMISSJONI
tat-23 ta’ Frar 2010
li temenda l-Anness II tad-Direttiva 2000/53/KE tal-Parlament Ewropew u tal-Kunsill dwar vetturi li ma għadhomx jintużaw
(notifikata bid-dokument numru C(2010) 972)
(Test b’relevanza għaż-ŻEE)
(2010/115/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2000/53/KE tal-Parlament Ewropew u tal-Kunsill tat-18 ta’ Settembru 2000 dwar vetturi li ma għadhomx jintużaw (1), u b’mod partikolari l-Artikolu 4(2)(b) tagħha,
Billi:
(1)
Id-Direttiva 2000/53/KE tipprojbixxi l-użu taċ-ċomb, il-merkurju, il-kadmju jew il-kromju eżavalenti f’materjali u komponenti tal-vetturi mqiegħda fis-suq wara l-1 ta’ Lulju 2003, għajr fil-każijiet elenkati fl-Anness II ta’ dik id-Direttiva u skont il-kundizzjonijiet speċifikati fih. Skont l-Artikolu 4(2)(b) tad-Direttiva 2000/53/KE, l-Anness II ta’ dik id-Direttiva għandu jiġi adattat mill-Kummissjoni fuq bażi regolari għall-progress xjentifiku u tekniku.
(2)
L-Anness II tad-Direttiva 2000/53/KE jelenka l-materjali u komponenti tal-vetturi eżenti mill-projbizzjoni li hemm fl-Artikolu 4(2)(a) ta’ dik id-Direttiva. Il-vetturi mqiegħda fis-suq qabel id-data tal-iskadenza ta’ eżenzjoni partikolari jistgħu jkollhom iċ-ċomb, il-merkurju, il-kadmju jew il-kromju eżavalenti fil-materjali u l-komponenti elenkati fl-Anness II tad-Direttiva 2000/53/KE. Id-Deċiżjoni tal-Kummissjoni 2008/689/KE tal-1 ta’ Awwissu 2008 li temenda l-Anness II tad-Direttiva 2000/53/KE tal-Parlament Ewropew u tal-Kunsill dwar vetturi li ma għadhomx jintużaw (2) tispeċifika li fil-każ tal-istann fil-pjanċi taċ-ċirkwiti elettroniċi u f’applikazzjonijiet elettriċi oħrajn ħlief fuq il-ħġieġ, deskritti fil-punt (8)(a), u stann f’applikazzjonijiet elettriċi fuq il-ħġieġ, deskritti fil-punt (8)(b), għandha ssir reviżjoni tal-eżenzjonijiet fl-2009.
(3)
Il-valutazzjoni teknika u xjentifika wriet li dawn iż-żewġ eżenzjonijiet għandhom jinqasmu f’għaxar applikazzjonijiet oħra iktar speċifiċi. Minn dawn, ħames materjali u komponenti li fihom iċ-ċomb għandhom jibqgħu temporanjament eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE, għaliex l-użu ta’ dawn is-sustanzi f’dawk il-materjali u komponenti speċifiċi xorta waħda għadu teknikament jew xjentifikament inevitabbli. Għalhekk jixraq li tittawwal id-data tal-iskadenza ta’ dawn l-eżenzjonijiet sakemm l-użu ta’ dawn is-sustanzi projbiti jsir evitabbli.
(4)
Ħames materjali u komponenti oħra li fihom iċ-ċomb għandhom jibqgħu eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE mingħajr data ta’ skadenza għaliex l-użu ta’ dawn is-sustanzi f’dawk il-materjali u komponenti speċifiċi huwa teknikament jew xjentifikament inevitabbli u ma humiex previsti alternattivi vijabbli fil-futur qrib. Għandha ssir reviżjoni ta’ dawn l-eżenzjonijiet fl-2014 fid-dawl tal-progress tekniku u xjentifiku sabiex issir valutazzjoni ta’ meta l-użu ta’ dawn is-sustanzi se jsir evitabbli. L-eżenzjoni li tikkonċerna ċ-ċomb fl-istann tal-applikazzjonijiet elettriċi għall-igglejżjar fuq il-ħġieġ bl-eċċezzjoni tal-issaldjar fl-igglejżjar laminat għandha tiġi riveduta sal-1 ta’ Jannar 2012 għaliex jeżistu sostituti għal din l-applikazzjoni imma jeħtieġ li jsiru iktar kontrolli u konfermi tal-karatteristiċi tekniċi tagħhom.
(5)
Fil-każ taċ-ċomb u l-komposti taċ-ċomb fil-komponenti fl-aġenti tal-irbit għall-elastomeri f’applikazzjonijiet tas-sistemi tat-trażmissjoni li fihom mhux aktar minn 0,5 % ta’ ċomb bil-piż, l-eżenzjoni ma għandiex tiġi mtawla għaliex l-użu taċ-ċomb f’dawn it-tipi ta’ applikazzjonijiet sar evitabbli.
(6)
L-Anness II għad-Direttiva 2000/53/KE jipprovdi li l-l-ispare parts imqiegħda fis-suq wara l-1 ta’ Lulju 2003 li jintużaw għal vetturi mqiegħda fis-suq qabel l-1 ta’ Lulju 2003 huma eżenti mill-projbizzjoni li hemm fl-Artikolu 4(2)(a) tad-Direttiva 2000/53/KE. Din l-eżenzjoni tippermetti t-tiswija ta’ vetturi mqiegħda fis-suq qabel id-dħul fis-seħħ tal-projbizzjoni tal-Artikolu 4(2)(a) bi spare parts li jilħqu l-istess rekwiżiti ta’ kwalità u ta’ sikurezza bħall-partijiet li bihom kienu oriġinarjament mgħammra.
(7)
L-ispare parts għal vetturi mqiegħda fis-suq wara l-1 ta’ Lulju 2003 iżda qabel id-data tal-iskadenza ta’ eżenzjoni partikolari tal-Anness II tad-Direttiva 2000/53/KE mhumiex koperti minn dik l-eżenzjoni. B’hekk, l-ispare parts għal dawn il-vetturi jridu jkunu ħielsa mill-metalli tqal, anki jekk jintużaw biex jissostitwixxu partijiet li oriġinarjament kien fihom il-metalli tqal.
(8)
F’ċerti każi huwa teknikament impossibbli li jissewwew vetturi b’partijiet li mhumiex oriġinali minħabba li dawn kieku jkunu jeħtieġu bidliet fil-karatteristiċi dimensjonali u funzjonali tas-sistemi kumplessivi tal-vetturi. Spare parts ta’ dan it-tip ma jistgħux jitwaħħlu f’sistemi ta’ vetturi oriġinarjament immanifatturati b’partijiet li fihom il-metalli tqal u dawn il-vetturi ma jkunux jistgħu jissewwew u għandu mnejn ikun hemm bżonn li wieħed jeħles minnhom qabel iż-żmien. Għal raġunijiet ta’ sikurezza tal-konsumaturi u l-benefiċċji ambjentali li jirriżultaw mill-estensjoni tal-ħajja tal-prodott jixraq li jkunu permessi t-tiswijiet ta’ dawn il-komponenti tal-vetturi bil-partijiet oriġinali.
(9)
Id-Direttiva 2000/53/KE għalhekk għandha tiġi emendata skont dan.
(10)
Il-miżuri pprovduti f’din id-Deċiżjoni huma fi qbil mal-opinjoni tal-Kumitat stabbilit skont l-Artikolu 18(1) tad-Direttiva 2006/12/KE tal-Parlament Ewropew u tal-Kunsill tal-5 ta’ April 2006 dwar l-iskart (3),
ADOTTAT DIN ID-DEĊIŻJONI:
Artikolu 1
L-Anness II tad-Direttiva 2000/53/KE jinbidel bit-test stipulat fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-23 ta’ Frar 2010.

Labels: 7
8
20